google/wiki40b huggingface dataset:
Kilij Arslan I

Det første korstoget

Folkekorstogets hær under Peter Eremitten og Walter Sans Avoir ankom Nikea i 1096. Kilij Arslans hær beseiret mobben enkelt, og rundt 20 000 korsfarere ble drept og resten solgt som slaver. Han invaderte så danishmendenes emirat under Danishmend Gazi i det østlige Anatolia.
På grunn av denne enkle første seieren, regnet han ikke med at hovedstyrken som ble ledet av forskjellige adelsmenn fra Vest-Europa, var en alvorlig trussel. Han gjenopptok sin krig med danishmendene og var borte fra Nikea da disse nye korsfarerne beleiret Nikea i mai 1097. Han skyndte seg tilbake til sin hovedstad og fant den omringet av korsfarerne. Han ble beseiret i et slag mot dem den 21. mai. Byen overgav seg så til Østromerriket, og hans kone og barn ble tatt til fange. Korsfarerne sendte Sultana til Konstantinopel, men til deres misnøye ble hun senere returnert uten løsepenger på grunn av forholdet mellom Kilij Arslan og Alexios Komnenos.
Rüm og danishmendene allierte seg i et forsøk på å slå tilbake korsfarerne som et resultat av denne sterkere invasjonen. Korsfarerne splittet sine styrker mens de marsjerte gjennom Anatolia. De samlede styrkene til danishmendene og Rüm planla et bakholdsangrep på den minste styrken nær Dorylaion den 29. juni. Men Kilij Arslans ridende bueskyttere klarte ikke å trenge gjennom forsvarslinjene som korsfarerridderne satte opp, og hovedstyrken under Bohemund ankom og erobret den tyrkiske leiren den 1. juli. Kilij Arslan trakk seg tilbake, og han angrep ikke korsfarerne igjen. Men han ødela avlinger og vannforsyninger foran ruten deres og oppgav til og med sin nye hovedstad i Konya.
Ghazni ibn Danishmend tok Bohemund til fange, noe som resulterte at en ny styrke av lombarder forsøkte å redde ham. De tok Ankara fra Arslan på vei mot danishmendene. Arslan allierte seg med Radwan, atabegen av Aleppo, og angrep denne styrken i et nytt bakholdsangrep ved Mersivan. Han beseiret en annen korsfarerarmé ved Heraklea Kybistra i 1101. Denne styrken kom for å hjelpe de svake korsfarerstatene i Syria. Dette var en viktig seier for tyrkerne, siden det viste at en hær av korsfarerriddere ikke var uovervinnelig. Etter denne seieren flyttet Arslan hovedstaden sin til Konya og beseiret en styrke ledet av William II av Nevers som forsøkte å marsjere mot den, samt en styrke som kom en uke senere.

Krig og døde i Syria

Etter korstoget gikk han østover og tok Harran og Diyarbakir. Han erobret Mosul i 1107, men ble beseiret av emir Jawali al-Saqawu i slaget ved Mosul. Han druknet i Habura-elven mens han trakk seg tilbake fra Mosul.
Tarquinius

Utseende

Middelsstore, langstrakte, jevnbrede biller. På farge er de svarte eller mørkebrune. Hodet er stort og bredt med små, runde fasettøyne. Midt i pannen sitter det et kort horn. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra. Antennene er 10-leddete, C-formede men ikke knebøyde, de ytterste fem leddene har bladlignende utskudd og danner en løs vifte som ikke kan lukkes. Brystskjoldet (pronotum) er avrundet firkantet sett ovenfra, bredere enn langt, blankt, med en lengdefure i midten. Det er et tydelig, smalt skille mellom brystskjoldet og dekkvingene. Dekkvingene er ganske lange, parallellsidige, blanke, med kraftige punktrader.

Levevis

Voksne og larver lever sammen i råtnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de fôrer til larvene, og hjelper dermed fordøyelsen. Både voksne og larver spiser dessuten de voksne billenes avføring (såkalt koprofagi). Dette øker næringsutbyttet siden avføringen har blitt infisert med mikroflora (bakterier og andre mikroorganismer) som frigjør næringsstoffer fra treet. De voksne billene hjelper også larvene til å bygge et puppekammer der de kan forvandle seg til en puppe. Voksne og larver kommuniserer seg imellom med lyd, og minst 14 forskjellige lydytringer er identifisert. De voksne billene lager lyd bed å gni bakkroppen mot vingene, larvene ved å gni det bakre beinparet mot hoftene til det midtre beinparet.

Utbredelse

Arten er utbredt på Ny-Guinea.
H.N. Clausen

Politikeren

H.N. Clausen var medlem av Roskilde Stenderforsamling i 1840-1848. Han var flere ganger president for stenderforsamlingen. 
I 1848 lyktes det ham ikke å bli valgt som Præstøkredsens representant i Den Grundlovgivende Rigsforsamling, men han ble utpekt som kongevalgt medlem av forsamlingen. Han ble valgt som visepresident for Rigsforsamlingen. 
Fra november 1848 til juni 1851 var han minister uten portefølje. 
I 1849-1853 var han folketingsmann for Helsingørkretsen.
Han var kortvarig medlem av Landstinget i juni-august 1854. Deretter var han fast medlem av landstinget fra desember 1854 til 1863. 
Han satt i Rigsrådet fra det ble opprettet i 1855 og til det ble nedlagt i 1866.
Clausen var motstander både av eneveldet og av den alminnelige stemmerett. Han var tilhenger av danskhet, skandinavisme og forfatningsfrihet.
Krigskorset.no

Krigskorset.no er en norsk nettsted etablert i 2008 som omhandler Norges høyeste militære utmerkelse, Krigskorset.
Nettstedet er heleid av Samlerforumet.net, og retter seg mot samlere og historisk interesserte. Nettstedet har ingen offisiell tilknytning til politiske partier eller regjering.
I tillegg til generell informasjon om Krigskorset, utdelingslister og aktuelle saker i media, inneholder også nettstedet en studie om Krigskorset. Tilgang til denne krever registrering. Studien inneholder detaljert informasjon om medaljens utforming, og omfatter i tillegg sverd, utdelingsesker, produsenter, miniatyrer, utdelingsdokumenter og mer. Studien har også fotografier av kjente mottakeres medaljegrupper og enkeltmedaljer.
Skiftetraktor

En Skiftetraktor er et trekkagregat brukt av jernbanen for svært lette skifteoperasjoner. Ofte kreves ikke like avansert utdanning for å føre en skiftetraktor som et lokomotiv.
Stasjonsby

Stasjonsby er et begrep som brukes om tettsteder som har vokst opp omkring en jernbanestasjon. Stasjonen ble kanskje opprinnelig plassert der jernbanen krysset en vei, eller nær kirken, der bygdas midtpunkt hadde vært fra gammelt av. Ved stasjonen etablerte handelsfolk og håndverkere seg, og det var for mange et naturlig sted å bo, kanskje med tanke på å bruke jernbanen for å komme på arbeid i nærmeste by. I stasjonsbyen kunne også små industribedrifter se det fordelaktig å etablere seg, fordi et sidespor fra jernbanen lett kunne komme på plass. 
Eksempler på stasjonsbyer er tettstedene Hommelvik ved Meråkerbanen, Jessheim og Kløfta ved Hovedbanen, Sem og Barkåker ved Vestfoldbanen og Bryne og Klepp ved Jærbanen.
BaggårdTeatret

BaggårdTeatret er egnsteater som ligger i Svendborg. Teatersjef er Lasse Bo Handberg.
BaggårdTeatret startet som amatørteater i 1963, og fikk i 1976 den første bevillingen fra Kulturdepartementet. Samme år flyttet teatret inn i det gamle revyteateret Rottefældens lokaler, som kun blir brukt til revy om sommeren, og derfor var disponibel til annen bruk resten av året. I 1981 søkte teatret første gang om status som egnsteater, men fikk avslag. I stedet begynte teateret en omfattende turnévirksomhet, med henblikk på å skaffe midler til driften. I 2007 søkte teateret igjen om opptakelse i egnsteaterordningen, og denne gang ble bestrebelsene kronet med hell, og det ble inngått en treårig egnsteateravtale. Ifølge denne avtalen skal teateret fremover støttes dels av staten, dels av Svendborg Kommune.
BaggårdTeatret produserer primært forestillinger for turnévirksomhet.
BaggårdTeatret har blant annet samarbeidet med Odense Teater, Odense Teaters elevskole, Svalegangen, Momentum og Mungo Park.
Mocoa

Mocoa, opprinnelig San Miguel de Agredo de Mocoa, er en by i Colombia. Den er hovedstad i provinsen Putumayo som ligger sørvest i landet og grenser til Ecuador og peru. Byen ble grunnlagt 29. september 1563 av Gonzalo H. de Avendaño, og har om lag 46 000 innbyggere.
Et jordskred den 31. mars 2017 drepte mer enn 250 mennesker.
Skyting under Sommer-OL 2012 – Trap menn

Dramatisk finale endte med kroatisk seier

Mennenes trap-konkurranse begynte med at mesteren fra 1996 og 2000, Michael Diamond fra Australia skjøt fullt hus med 125 duer i innledende skyting. Det var bare 3 duer som skilte de 6 skytterne i finalen, og da Diamond bommet på 5 duer i finalen, benyttet Giovanni Cernogoraz fra Kroatia muligheten og skjøt seg helt til topps, sammen med italienske Massimo Fabbrizi, som begge endte med 146 duer som er tangering av den olympiske rekorden. I omskytingen var Cernogoraz sterkest og tok gullet. Kuwaits Fehaid Al-Deehani vant så omskytingen om bronsemedaljen med Diamond, som endte utenfor pallen akkurat som han gjorde fire år tidligere i Beijing.
Tidaholm Bruk

Tidaholms bruk er et tidligere svensk jernverk, valseverk, vognmakeri og lastebilsprodusent som holdt til i Tidaholm.
Tidaholms bruk fikk tillatelse til å drive jernverk i 1799. Bruket hadde et eget vanndrevet valseverk.
På 1800-tallet produserte de bl.a. vogner, ofte av eksklusiv kvalitet.
I 1903 produserte de den første bilen, «Tor I». Det var en 2-sylindret lastebil med 10 hk, og toppfart på 15 km/t.
Fra 1906 startet de med mindre produksjon av lastebiler. Fram mot 1920 økte produksjonen til ca. 150 lastebiler i året.
De produserte kun 4 personbiler, i perioden 1911-16.
I 1932 havnet firmaet i økonomiske problemer, og ble begjært konkurs i 1934. Statsminister Per Albin Hansson ga Bofors beskjed om å gå inn som eiere i det nystartede selskapet AB Tidaholmsverken. Dette selskapet fortsatte driften i Tidaholms lokaler.
Tidaholm produserte først og fremst spesialkjøretøy som brannbiler, lastebiler, brannbiler o.l. De leverte også panserbiler til det svenske forsvaret; «Modell 26» og «Modell 31».
De produserte også jernbanemateriell.
Sinne

Ulike former

Innadvendt og utadvendt sinne har ulike karakteristikker, og kan derfor handle forskjellig ut ifra hvilken personlighetsform individet har:
Metropolitan-linjen

Linjebeskrivelse

Linjen fungerer som et pendlertog til og fra forstedene.  Ute i forstedene deler den seg i flere grener mot Amersham, Chesham, Watford og Uxbridge.
Endestasjonen for de fleste togene inne i London er Baker Street, hvor den betjener fire plattformer.  Noen tog går også videre forbi endestasjonen, på skinnegangen til Circle-linjen til Aldgate.
En rekke ruter fungerer som hurtigtog til de store stasjonene, og stopper ikke ved de små.
Linjen går parallelt med Jubilee-linjen mellom Finchley Road og Wembley Park, men stopper ikke på noen av stasjonene langs denne strekningen.
Deler av den opprinnelige Metropolitan-linjen har blitt utskilt som egne linjer, Hammersmith & City-linjen og East London-linjen. Den har også blitt kraftig utvidet nordover, hvor den kjører i dagen. På strekningen fra det sentrale London til Amersham deler den store deler av traseen med jernbanenettverket.
Linjen har hatt stor betydning for utbyggingen av boligområdene den betjener i det nordvestre London. Begrepet «Metroland» oppstod rundt 1915, da jernbaneselskapet som bygde linjen (Metropolitan Railway) startet målrettede kampanjer for boligkjøp i regionen. Etter dette har områdene rundt linjen blitt uformelt kjent under dette begrepet.

Togmateriell

Linjen betjenes i sin helhet av "S-stock", dette er den nyeste togtypen på undergrunnen. Varianten som brukes på Metropolitan-linjen er S8, med åtte i stedet for syv vogner. Toget er 133,7 meter langt, og har en totalkapasitet på 1003 passasjerer hvorav 306 sitteplasser. På Metropolitan-linjen er det en blanding av seter som står langs og på tvers av togets lengderetning. Leddene mellom vognene tillater passasjerer å gå mellom vognene.
S-stock togene erstattet A-stock togene som da var den eldste togtypen i bruk. De gamle togene var tilpasset lengre turer med baggasjehyller og flere sitteplasser som alle stod på tvers av lengderetningen. De nye S-stock togene har imidlertid mer kapasitet totalt sett, og hyppigere avganger kom med togtypebyttet.
Erlendur av Færøyene

Liv og virke

Erlendur var domherre og lærer i Bergen, og ble i januar 1269 vigslet til biskop på Færøyene. Han spilte ikke bare i kirken, men også politisk, en viktig rolle på Færøyene og i Norge. Han var eksempelvis en av de syv biskopene som overvar kroningen og edsavleggelsen av Eirik Magnusson (Erik prestehater) den 25. juli 1280 i Bergen.
Erlendur holdt til i Kirkjubøargarður, like ved domkirken Ólavskirkjan. Han startet senere byggingen av den gotiske Magnuskatedralen, også beliggende i Kirkjubøur, men det ser ikke ut til at denne noen gang ble ferdigstilt.
Erlendur er med svært stor sannsynlighet den som skrev Færøyenes eldste bevarte dokument, Fårebrevet (Seyðabrævið), i 1298. Brevet omhandler landbruksbestemmelsene for Færøyene, og er også en viktig kilde til forståelse av middelalderens betalingssystemer. Dessuten er Fårebrevet viktig da mange færøyske bygder kan aldersbestemmes som eldre enn år 1298. Mange av Fårebrevets bestemmelser har vært gjeldende helt opp til moderne tid. Juridisk var det et supplement til den norske yngre gulatingslov (landslov) fra 1274 av Magnus Lagabøte.
I Erlendurs tid som biskop ble kirkens eiendommer betraktelig utvidet, noe som skapte forargelse i blant færøyingene. Det sies derfor at en gruppe rasende færøyinger tok livet av Erlendur utenfor Ólavskirkjan den 13. juni 1308.
Men brev sendt til hans kolleger i Bergen, Skålholt (Sør-Island) og Garðar bispedømme (Grønland) tyder på at han var i live 22. juni samme år.Da kan det være at Erlendur døde i fjellene i nærheten av Kirkjubøur.
Det er også hevdet at han dro tilbake til Norge og døde der. Uansett er Erlendur gravlagt i Kirkjubøur.
Erlendurs lik ble undersøkt av biskop Jon I den tyske i 1420, med konklusjon om at han var å regne som helgen. Erlendur er sjelden regnet som en av de norske helgenene (om han er regnet med i det hele tatt), til tross for sin bakgrunn, men heller som den eneste færøyske.
Det finnes en skulptur av ham på Nidarosdomens vestfront.
Luanping

Luanping (kinesisk: 滦平县; Luánpíng Xiàn) er et fylke i provinsen Hebei i Folkerepublikken Kina. Det er understilt byprefekturet Chengde, og ligger inn i mot Beijing.
Befolkningen i fylket var 463 601 i 1999.

Kulturminner

En sektor av Den kinesiske mur, kalt Jinshanling (Jinshanling changcheng, 金山岭长城), ligger i fylket, og ble i 1988 oppført på Folkerepublikken Kinas liste over verneverdig kulturgods.

Samferdsel

Kinas riksvei 101 går gjennom området. Den begynner i Beijing og fører via blant annet Chengde til Shenyang.
Grårygglerke

Utbredelse

Den forekommer i Angola, Botswana, Namibia, Sør-Afrika, Zambia og Zimbabwe.
Friidrett under Sentralamerikanske og karibiske leker 1950

Friidrett under Sentralamerikanske og karibiske leker 1950. Friidrett var en av flere sporter i de sjette sentralamerikanske og karibiske leker som ble arrangert i Guatemala by i Guatemala i perioden 16. mars til 5. april 1950. Det var sjette gangen som friidrett var med i de sentralamerikanske og karibiske leker. Det var tjueåtte øvelser, tjueen for menn og sju for kvinner. Jamaica ble beste nasjon med åtte gullmedaljer foran Puerto Rico som også vant åtte gull.
Timur Lenk

Bakgrunn

Timur Lenk ble født i Kesj (nå Shahrisabz) 83 km sør for Samarkand i dagens Usbekistan. Han tilhørte Barlas-stammen, en tyrkisk stamme. Selv hevdet han at han nedstammet fra Djengis Khan, den tyrkisk/mongolske herskeren. Dette er imidlertid omdiskutert.

Hersker, erobrer

Fra 1369 var han emir i Samarkand – et av de viktigste ikke-osmanske tyrkiske riker på den tiden. 
Gjennom en rekke felttog la han store områder under seg: Armenia, Afghanistan, Hindustan (Nord-India), Syria og Mesopotamia. Den franske historiken René Grousset har skrevet at Timur Lenk kombinerte tyrkisk-mongolsk erobringslyst med islamsk fanatisme. Store og blomstrende byer som Isfahan, Delhi, Bagdad og Damaskus ble ødelagt. Timur Lenk er en av historiens største erobrere.
Timur møtte mange kjente personer. Han kjempet bl.a. mot den osmanske sultanen Bayezid I og vant etter bitre kamper i 1402. Videre er det vanlig å høre om han i Nasreddin Hodjas vitser, enda han ble født 70 år etter Hodjas levetid. 
I Vesten er Timur helt fra den tiden han levde, blitt beskrevet som en barbar, en som er ond, lite sivilisert og ødeleggende. Heller ikke i Iran eller i Det osmanske riket ble han positivt beskrevet. Dette skyldes trolig krigene han førte mot Det osmanske riket. Men i dag har forskerne et mer nyansert bilde av, og et mer objektivt syn på Timur Lenk. Både i den tyrkiske og i den islamske verden er han beskrevet veldig positivt. Også mange europeiske og amerikanske forskere har begynt å fokusere på de positive egenskapene hans.
Under hans navn er to skrifter, Malfuzat («annaler») og Tuziikat («forordninger») blitt bevarte for ettertiden, og her fremtrer Timur Lenk i et mer menneskelig lys enn hans ødeleggelser skulle tilsi, men spørsmålet om deres ekthet er ikke avgjort. I alle fall synes det som om han hadde en viss interesse for vitenskap og kunst.
Til slutt bestemte han seg for å vende sin erobringslyst mot Kina, der det hankinesiske Mingdynastiet hadde fordrevet de mongolske herskerne. Men allerede ved overgangen av floden Syr-Darja ble han rammet av feber. Han døde i den lille byen Otrar i februar 1405.

Gravlegende

Ifølge lokal tradisjon skal Timur ved sin død ha erklært at dersom noen forstyrrer hans grav, så skal de bli rammet av en skjebne verre enn ham selv. Graven ble ikke rørt før natten mellom den 19. og 20. juni 1941, da en gruppe sovjetiske arkeologer under ledelse av Mikhail Gerasimov åpnet graven. Ikke noe uvanlig skjedde med arkeologene, men enkelte har forsøkt å sette dette i sammenheng med hendelsen som to dager senere rammet hjemlandet deres. Den 22. juni, ble Sovjetunionen angrepet av tyske styrker idet Hitler iscenesatte den lenge planlagte Operasjon Barbarossa.
Kolsåstoppen naturreservat

Kolsåstoppen naturreservat er et naturreservat på Kolsås i Bærum.

Geologi

I tidligpermtiden sprakk jordskorpa opp og lava strømmet ut over området. Krokskogen-Kolsås-Nittedal lavaprovins ble dannet i riftstadie seks. Dette utgjorde slutten på riftstadiet som startet i sør og endte lengst mot nord. Den innledende riftingen kulminerte med strømmer av rombeporfyrlava som dekket to tredjedeler av Oslofeltet.
Lavastrømmene nådde Kolsås-området fra nord. På bildet ser en enden på to av disse, og en kan tenke seg at de kom så langt nord som fra Lillehammer-området. Mesteparten av lavaen er erodert bort, selv om lavaen er relativt hard og erosjonsbestandig og dermed står opp og danner åser i terrenget.
Holga

Historie

De første Holga-kameraene ble laget i Hongkong i 1982. Det var opprinnelig tenkt å være et rimelig masseprodusert kamera for den kinesiske arbeiderklassen.
Haraldrud energigjenvinningsanlegg

Haraldrud energigjenvinningsanlegg ble tatt i bruk i 1967 og var Norges første store avfallsforbrenningsanlegg. Anlegget ble ombygget i periodene 1983–86 og 1988–90, og fikk nytt, avansert renseanlegg i 2002. 
Ved anlegget behandles i hovedsak kildesortert husholdningsavfall samt noe næringsavfall – totalt ca. 100 000 tonn i året. Anlegget produserer årlig 250 GWh energi i form av varmt vann som distribueres til fjernvarmenett i Groruddalen og Oslo sentrum. Det produserers ikke elektrisitet ved anlegget. Haraldrudanlegget har verdens største optiske sorteringsanlegg som var ferdig bygget i 2009. 
Bunnaske leveres til Nes kommune for sortering og gjenvinning av metallfraksjon og etterbehandling, mens flyveaske og vannrenseslam leveres til Noah Langøya.
126. kystforsvarsbrigade

126. kystforsvarbrigade er en russisk marineinfanteribrigade som likner en motorisert infanteribrigade. Brigaden er underlagt 22. armékorps i Svartehavsflåten og forlagt i Perevalnoje. Brigaden er reorganisert fra 136. kystforsvarbrigade, som tidligere var en del av den ukrainske marinen.
Emile Zolas liv

Handling

Zolas liv følges fra han er fattig kunstner til han blir triumfator i Dreyfus-saken, som blir fremstillet i alle sine faser. Da Dreyfus blir gjeninnsatt i hæren, dør Zola av kullosforgiftning i sitt hjem.
Handlingen strekker seg fra 1862 til 1902.

Om filmen

Emile Zolas liv har fått 70% på Rotten Tomatoes. I år 2000 ble den funnet betydningsfull nok ("culturally, historically, or aesthetically significant") av USAs Library of Congress til å bli bevart av deres National Film Registry.
Journalist Sven Egil Omdal beskrev den i 2010 på følgende måte: «Flott manus, i respekt for temaet. God film for dem som liker taler».
Den ble forbudt i Frankrike av politiske årsaker. Først i 1952 ble den tillatt vist.

Priser

Filmen ble belønnet med tre Oscar (beste film, beste manus og beste mannlige birolle), og nominert i ytterligere syv kategorier. Den ble i tillegg belønnet med prisen for beste film ved New York Film Critics Circle Awards, og Paul Muni vant prisen som beste skuespiller.
Vårt Ukraina

Vårt Ukraina (ukrainsk: Наша Україна) er et ukrainsk politisk parti, som inntil juli 2009 var kjent under navnet Folkeunionen Vårt Ukraina. Partiet ble grunnlagt i mars 2005. Det anses som et sentrum-høyreparti og som et støtteparti for Viktor Jusjtsjenko, Ukrainas president fra oransjerevolusjonen i 2004 og fram til 2010. Vårt Ukraina støttet Jusjtsjenkos kandidatur i presidentvalget i 2010.
I nyvalget til nasjonalforsamlingen Verkhovna Rada i september 2007 stilte partiet til valg i alliansen Vårt Ukraina – Folkets selvforsvarsblokk. Alliansen vant 14,16 % av stemmene og fikk 72 av 450 mandater. Det ble dermed det tredje største partiet, bak de to dominerende partiene Regionenes parti og Julija Tymosjenkos blokk.
Vårt Ukraina har observatørstatus i partialliansen Det europeiske folkepartiet.
Kevin Pollak

Skuespiller

Pollak har spilt i forskjellige filmsjangre, og har opptrådt både som skurk i sympatiske roller. Han er kjent fra sine roller i filmene De mistenkte, Gretne gamle gubber og End of Days.

Komiker

Selv om Pollak de senere år har konsentrert seg mest om sin skuespillerkarriere, er Pollak fortsatt en entertainer som får folk til å le. Han er som komiker mest kjent for sine imitasjoner av kjente personer, blant disse Christopher Walken og William Shatner.

Kevin Pollak's Chat Show

Siden april 2009, har Pollak hatt sitt eget TV-show, Kevin Pollak's Chat Show. Gjester i programmet er i hovedsak kjente personer fra filmbransjen, eksempelvis regissør Kevin Smith og skuespiller Dana Carvey.
Nataloma

Utseende

En stor (35-40 millimeter), avlang, brunsvart trebukk. Antennene er tynne og rundt halvparten så lange som kroppen. Pronotum er trapesformet med piggete ytterkant. Dekkvingene er parallellsidige med stumpvinklede "skuldre" og tre opphøyde lengderibber.

Levevis

Larvene lever i død ved, utviklingstiden er flere år.

Utbredelse

Slekten er vidt utbredt i Sentral- og Vest-Afrika, og i Tanzania.